**Csongrád Város Polgármesterétől**

Száma: FJL/969-1/2021.

Témafelelős: Ujszászi Erika

**ELŐTERJESZTÉS**

**Csongrád Városi Önkormányzat Képviselő-testületének**

**2021. december 16. napján tartandó ülésére**

**Tárgy:** Javaslat a Magyar Turisztikai Ügynökség Kisfaludy Strandfejlesztés Programjának Strandfejlesztés 2021. pályázati felhívásán való részvételre, önerő biztosítása

**Tisztelt Képviselő-testület!**

A Magyar Turisztikai Ügynökség Kisfaludy Strandfejlesztési Programjának célja, hogy 2030-ig az összes hazai szabadvízi strand megújuljon. A fejlesztések kiemelt célja, a részleges akadálymentesítések elérése, valamint család- és látogatóbarát szolgáltatási infrastruktúra kialakítása. A megvalósítandó beruházások során szem előtt kell tartani az alapszolgáltatások minőségének emelését, így például a vizesblokkok és az öltözőkabinok megújítását, a vízbejutás feltételeinek javítását, az egységes arculati elemek használatával koherens tájékoztató és vendégirányító rendszerek kialakítását az akadálymentesítés jegyében. Az elvégzett fejlesztések egyaránt hozzájárulnak a hálózatba szerveződéshez és a majdani védjegyek megszerzéséhez.

A támogatás mértéke: min. 10 000 000 Ft max. 30 000 000 Ft. A megítélendő támogatás a projekt elszámolható összes költségének maximum 100 %-a.

A pályázat beadási határideje: 2021. december 16.

A projekt befejezésének határideje: 2022. május 31.

A Csongrád Városi Önkormányzat sikeresen pályázott 2020-ban a Kisfaludy Strandfejlesztési Program IV. ütemére a Körös-toroki strand fejlesztésével. Ennek keretében egy családbarát konténer WC került telepítésre tájba illő fa pergolás előtetős kialakítással, a vízbejutás feltételeinek javítása érdekében új, modern lépcsőlejáró készült, két helyszínen, összesen 7 db ivókút került elhelyezésre, környezete új térburkolatot kapott, valamint sor került a mosdók melletti kültéri zuhanyzók felújítására és bővítésére. Ezen kívül a tájékoztatást szolgáló információs és strandjelző táblák készültek meghatározott arculattal.

Jelen pályázatban ezekre a fejlesztésekre építve, a pályázati felhívás célkitűzéseit szem előtt tartva tervezzük a harmadik, felújítással eddig nem érintett vizesblokk akadálymentesre való cseréjét, a kemping hátsó bejáratánál lévő zuhanyzók felújítását – 1 db akadálymentesítését, beleértve az új térburkolatot is. Terveink között szerepel értékmegőrző és kerékpáros szervízpont elhelyezése, a meglévő sétányvilágítás korszerűsítése, a part megvilágítására alkalmas reflektoroszlop felállítása. Az előző pályázatban elkészült információs táblák körét bővítenénk akadálymentesített verziókkal, a szolgáltatásokat, pedig kölcsönzési lehetőséggel SUP-ok beszerzésével. Kialakított Látogatóközpontban interaktív foglalkoztató, ismereteket játékosan átadó tér kialakítása eszközök beszerzésével.

A projekt összköltsége: 34 000 000 Ft

Pályázható: 30 000 000 Ft

Önerő: 4 060 840 Ft

A pályázat költségvetése még az előterjesztés készítésekor összeállítás alatt állt, ezért a szükséges önerő kis mértékben módosulhat.

**Határozati javaslat**

Csongrád Városi Önkormányzat Képviselő-testülete megtárgyalta a **„*Javaslat a Magyar Turisztikai Ügynökség Kisfaludy Strandfejlesztés Programjának Strandfejlesztés 2021. pályázati felhívásán való részvételre, önerő biztosítása”***című előterjesztéstés az alábbi határozatot hozza:

A Képviselő-testület az előterjesztés alapján a programban való részvételt támogatja, a pályázat megvalósításához szükséges önerőt biztosítja az alábbiak szerint:

A Képviselő- testület támogatja a Csongrád, Körös-toroki strand fejlesztése 2. címmel a Magyar Turisztikai Ügynökség Kisfaludy Strandfejlesztés Programjának Strandfejlesztés 2021. pályázat benyújtását és a szükséges önerőt legfeljebb 4.500.000,-Ft erejéig, a 2022. évi költségvetése terhére biztosítja.

A Képviselő-testület felhatalmazza a polgármestert a pályázattal kapcsolatos teljes körű eljárás lefolytatására.

A határozatról értesítést kap:

1. Képviselő-testület tagjai
2. Fejlesztési-és üzemeltetési iroda
3. Csongrádi Homokföveny Idegenforgalmi Start Szociális Szövetkezet

Csongrád, 2021. december 15.

Bedő Tamás

polgármester